50 onns Cuminanza rumantscha Radio e Televisiun

La Cuminanza rumantscha Radio e Televisiun (CRR) è vegnida fundada ils 12 d'october 1946. Dapi lura èn ussa passads 50 onns.

In anniversari da 50 onns vegn per regla commemorà e festivà. La CRR festivescha il giubileum da 50 onns ils 12 d'october 1996, pia sin il di exact 50 onns suenter la fundaziun. L'intent d'ina societad rumantscha da radio era da salvar I'interess da la populaziun rumantscha e d’intermediar emissiuns da radio ord la regiun rumantscha.
Quest intent vuleva la CRR cuntanscher cun la recepziun sco societad commembra en la SSR ed uschia obtegnair ina represchentanza rumantscha en ils organs principals da la SSR. L’emprima emissiun rumantscha da radio ha il studio daI Radio da Turitg (Beromünster) derasà ils 17 da schaner 1925. Era en ils onns suandants ha il Radio da Turitg adina puspè emess singulas emissiuns rumantschas. I n'existiva dentant nagin ritmus regular.

Pli che 12 uras
En connex cun la renconuschientscha dal rumantsch sco linguatg naziunal l'onn 1938 ed entras diversas emissiuns rumantschas cun chaschun da la LANDI la stad 1939 a Turitg è il linguatg rumantsch vegnì pli enconuschent. Suenter la guerra da 1939-1945 e cun la recepziun da la CRR sco commembra da la SSR I'onn 1953 èsi reussì d'augmentar da temp en temp la preschientscha rumantscha en il radio e pli tard era en la televisiun.
Quella preschientscha è dentant restada fin avant ca. 15 onns modesta. Dapi 1984 ha la SRR legraivlamain pussibilità considerabels augments.Oz emetta il Radio Rumantsch pli che 12 uras per di. En il decurs da quels onns èsi plinavant reussì d'augmentar la preschientscha rumantscha en la televisiun. Dapi I'onn 1992 è la CRR en il sectur da radio ina Societad regiunala da la SRR cun la medema posiziun giuridica sco las trais ulteriuras regiuns linguisticas da noss pajais.
Il giubileum da 50 onns è ina buna chaschun da reflectar davart il passà, dentant era da s'occupar dal preschent e dal futur. A quest intent serva l'ediziun d'ina «Revista commemorativa 50 onns CRR». Ella duai salvar per il futur I'istorgia ed il svilup da la CRR e da las emissiuns rumantschas da radio e televisiun. Questa revista cumpara il settember 1996 e po lu vegnir retratga tar il secretariat da la CRR, via dal teater 1, 7000 Cuira.
Plinavant vegn in DC cun ina selecziun da las emprimas emissiuns rumantschas da radio messa a disposiziun.

Studio regiunal
La CRR ed il studio regiunal vulan era en I'avegnir ademplir cun engaschi e senn da responsabladad I'incumbensa tenor lescha, concessiun e status.
Tar questa incumbensa tutga era il pensum specific da la CRR da promover e da mantegnair linguatg e cultura rumantscha.